PROKAL.CO, Wayah ni kekanakan mun marayakan kawal nang baulang tahun kada ada nang waras. Kalo kada dicaburkan ka paret, kapala ditampuk wan hintalu.
kada paduli kawal kada handak dikaya itukan tatap haja digawi. Kabiasaan amun manggawi kawal nang baulang tahun tu bulikan sakulah.
Nah kabujuran isuk kawal Amat -ngaran asal sambat nang manulis wal lah, handak baulang tahun. Maka kawalnya tu sabangku lawan Amat.
Samalaman Amat marancanakan handak manggawi kawalnya tu bulikan sakulah. Gasan manggawi, Amat himung bakaliling warung becari hintalu bonto.
Dapat hintalu bonto nang dicari, Amat bulik imbah tu baisukan Amat tulak ka sakulah.
Ngarannya hari Senin, sabalum mulai balajar kekanakan wajib upacara. Amat kabujuran badiri paling muka nang bahadapan lawan guru.
Semuaan guru malihati ka Amat nang talihat ada nang aneh. Dilihati bujur-bujur sakalinya ada nang talihat bangkak di salawar Amat. maka nang bangkak tu pas banar di tangah-tangah.
Curiga Amat bahayal jorok pas urang upacara. gasan mamastikan sikung guru mamaraki Amat, lalu mangacak apa nang bangkak di salawar Amat tu.
"Aduh pak," kuciak Amat.
"Apa di salawar ikam ni Mat," takun guru.
"Hintalu bontu tu pak ai," sambat Amat.
"Beapa ikam mengentongi hintalu," takun guru.
"Gasan kawal ada nang ulang tahun pak," sambat Amat nang maulah upacara bubar sabab bau busuk tumatan hintalu bonto nang pacah.(oke/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn bjn_Latn bjn_Latn bjn_Latn bjn_Latn